કુટુંબથી વિખૂટા પડી ગયેલા બેબસ ચહેરા કમ્પ્યૂટરમાં ખોવાઈ જવા મથતા ટચ-સ્ક્રીનને સ્પર્શ કરતાં કરતાં કશાયને સ્પર્શી શકવાની ક્ષમતા ખોઈ બેઠેલા ‘એક્સેલ’માં મીંડાંઓ ઉપર મીંડાં મીંડાં ઉમેરી મનોમન ખુશ થતા બારી બહાર ભૂરાં ભૂરાં વાદળ કે કશુંય ન જોતા ચહેરા એકમેકની સામે કાટખૂણે જોઈ લુખ્ખું લુખ્ખું હસી લેતા અમથી અમથી વાતો કરતા કે છાપાંની હેડલાઈનો કે એવું તેવું જોતા ન-જોતા ચહેરા રીસ્ટ-વૉચના વિખૂટા કાંટા જોઈ ઘડીભર વિમાસણમાં મુકાતા અને પછી સમયને બદલી નાખવા કમર કસતા ચહેરા. આટલે ઊંચે પહોંચીને પણ પોતાનું આકાશ ન જોઈ શકતા ચહેરા.... .... ફલાઈટની ઘરરરરાટીમાં એકાએક ગુમ થઈ જતા ચહેરા.